Quan remató a Primera Guerra Mundial, os Aliatos alcordoron o restablimiento d'un estato polaco independient, que caldría que se formase con territorios que dica l'inte heban perteneixito a los imperios ruso, alemán y austriaco. O Tractato de Versailles sinyato en 1919 nomás deciba respective d'a restauración de Polonia que a suya muga oriental sería «determinata ulteriorment». En ixas envueltas, os territorios situatos en as mugas de Polonia con os suyos vecins a l'este yeran habitatos por una población mezclata de polacos, lituans, chodigos, ucraineses y belarrusos, encara que denguno d'istos grupos constituiba una población clarament mayoritaria en garra territorio homochenio. Asinas, en nombre d'os Aliatos, Lord Curzon proposó en 1920 una linia que, en pasando por Brest-Litovsk, marchaba dende Grodno dica Lwów, dixando ista zaguera ciudat a Polonia (a Linia "B" d'o plan). Sindembargo, una anyada dimpués, iste esquema fue modificato por un desconoixito funcionario d'o Menisterio d'Asuntos Foranos d'o Reino Uniu, fendo asinas que no s'atribuise a ciudat a Polonia. Iste feito estió determinant con posterioridat mientres as negociacions sobre a muga de Polonia que se facioron en a Conferencia de Teherán y en a Conferencia de Yalta en os anyos 1940